Formel 1-bossen fra det amerikanske Formel 1-team Haas afviser, at han har tilbudt danske Kevin Magnussen en kontrakt for de kommende to år.

»Jeg blev også overrasket over historien. Vi har ikke givet Kevin Magnussen et konkret tilbud.«

Så kontant afviser teamchef Günther Steiner overfor BT rygterne om, at Haas-Ferrari har tilbudt Kevin Magnussen en Formel 1-kontrakt for 2017.

Rygterne er opstået på baggrund af en artikel på den amerikanske website Motortsport.com, der ellers beretter om kontakten mellem amerikanerne og Kevin Magnussen.

Ingen af de implicerede parter udtaler sig i artiklen hos Motorsport.com, der ikke desto mindre slår fast, at danskeren har fået et konkret tilbud.

Men Günther Steiner siger til BT.

»Vi har endnu ikke taget en beslutning om vores 2017 line-up, og vi taler med en række kørere. Det er der ikke noget underligt i, det er vores job,« fastslår han.

BT har også været i kontakt med Kevin Magnussens rådgiver Jesper Carlsen. Han afviser at kommentere på, om danskeren har et tilbud liggende fra Haas.